b'\n_START_ARTICLE_\nMin Shan\n_START_PARAGRAPH_\nMin Shan eller Minbjergene (kinesisk: \xe5\xb2\xb7\xe5\xb1\xb1; pinyin: Min Shan) er en bjergk\xc3\xa6de i det centrale Kina. Den forl\xc3\xb8ber i grove tr\xc3\xa6k fra nord til syd gennem det nordlige Sichuan (dvs. den \xc3\xb8stlige del af det autonome pr\xc3\xa6fektur for Ngawa tibetanere og Qiangfolk), de n\xc3\xa6rliggende omr\xc3\xa5der ved Mianyang og den sydligste del af Gansu. Den st\xc3\xb8rste h\xc3\xb8jde findes p\xc3\xa5 Xuebaodingbjerget ("Sneskattop"), der er 5.588 m h\xc3\xb8jt, den n\xc3\xa6sth\xc3\xb8jeste er Lille Xuebaoding ("Lille sneskattop") med 5.443 m.\n_START_SECTION_\nHistorie\n_START_PARAGRAPH_\nIf\xc3\xb8lge Shiji, tr\xc3\xa6ngte Xia-dynastiet over denne bjergk\xc3\xa6de s\xc3\xa5 tidligt som 2000 f.Kr._NEWLINE_Lazikoupasset, et sted med strategisk betydning under den Lange March, gennemsk\xc3\xa6rer Minbjergene og forbinder det nordvestlige Sichuan med det sydlige Gansu.\n_START_SECTION_\n\xc3\x98kologi\n_START_PARAGRAPH_\nDet karakteristiske \xc3\xb8kosystem i Minbjergene og Qionglai Shan (som ligger l\xc3\xa6ngere mod vest, adskilt fra Minbjergene af Minflodens dal) beskrives af World Wildlife Fund som Qionglai-Minshan conifer forests._NEWLINE_Vigtige m\xc3\xa5l i Minbjergene for turisme og naturbevarelse omfatter Jiuzhaigou-dalen, et naturreservat i Jiuzhaigou amt og Huanglong i Songpan amt. De er begge opf\xc3\xb8rt p\xc3\xa5 UNESCOs Verdensarvsliste.'